CELEX: 62021TN0162
Language: el
Date: 2021-03-22 00:00:00
Title: Υπόθεση T-162/21: Προσφυγή-αγωγή της 22ας Μαρτίου 2021 — BZ κατά ΕΚΤ

17.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/21
            
         
      Προσφυγή-αγωγή της 22ας Μαρτίου 2021 — BZ κατά ΕΚΤ
      (Υπόθεση T-162/21)
      (2021/C 189/23)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: BZ (εκπρόσωπος: H. Tettenborn, δικηγόρος)
      
         Καθής-εναγομένη: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την από 17ης Νοεμβρίου 2020 και από 12ης Ιανουαρίου 2021 απόφαση της εκτελεστικής επιτροπής σχετικά με την εφαρμογή της απόφασης της 28ης Μαΐου 2020 στην υπόθεση T-483/16 RENV, καθόσον η απόφαση της εκτελεστικής επιτροπής καθόρισε (ανεπαρκή) αποζημίωση ύψους μόνον 50 000 και επιβάλλει καθήκον εμπιστευτικότητας στην προσφεύγουσα-ενάγουσα όσον αφορά το από 12ης Ιανουαρίου 2021 έγγραφο της ΕΚΤ·
               
            
                  —
               
               
                  να επιδικάσει υπέρ αυτής αποζημίωση ύψους 30 000 ευρώ για την ηθική βλάβη που υπέστη λόγω της ανεπαρκούς εφαρμογής, εκ μέρους της ΕΚΤ, της απόφασης της 28ης Μαΐου 2020 στην υπόθεση T-483/16 RENV·
               
            
                  —
               
               
                  να καταδικάσει την καθής-εναγομένη στα δικαστικά έξοδά της καθώς και στα δικαστικά έξοδα της προσφεύγουσας-ενάγουσας στην παρούσα δίκη.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 266 ΣΛΕΕ, περιλαμβανομένης της παράλειψης: (α) άρσης των επιπτώσεων των ακυρωθεισών αποφάσεων· (β) εύλογης αποζημίωσης της προσφεύγουσας-ενάγουσας για όλες τις δυσχέρειες που της προκλήθηκαν· (γ) ορθής ενημέρωσης της προσφεύγουσας-ενάγουσας σε σχέση με την από 17ης Νοεμβρίου 2020 απόφαση εφαρμογής της εκτελεστικής επιτροπής, ή τουλάχιστον σε σχέση με τα βασικά σημεία της απόφασης αυτής (δ) να επιτρέψει στην προσφεύγουσα-ενάγουσα να δημοσιοποιήσει το από 12ης Ιανουαρίου 2021 έγγραφο της ΕΚΤ εντός και εκτός ΕΚΤ.
               
            
                  2.
               
               
                  Με τον δεύτερο λόγο προβάλλεται παραβίαση των αρχών της διαφάνειας και της χρηστής διοίκησης, καθώς και του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  3.
               
               
                  Με τον τρίτο λόγο προβάλλεται παράβαση του καθήκοντος επιμέλειας, ευημερίας του προσωπικού, καθώς και των άρθρων 21 και 31 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  4.
               
               
                  Με τον τέταρτο λόγο προβάλλεται παράβαση του καθήκοντος αιτιολόγησης, σε συνδυασμό με παραβίαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.